Kibar 20: Yell n paam a Dina
YÃMB mii a Dina sẽn debd neb nins nengẽ wã bɩ? Yaa Kanaã kom-pugli wã nengẽ. Yãmb tagsdame t’a ba a Zakoob sã n bãng rẽ a sũur na n yɩɩ noog bɩ? D tẽeg a Abrahaam ne a Izaak sẽn da tagsd bũmb ning Kanaã pagbã zugu.
A Abrahaam da ratame t’a biig a Izaak kẽ kãadem ne Kanaã bi-pugl sɩda? Ayo. A Izaak ne a Rebeka da ratame tɩ b biig a Zakoob kẽ kãadem ne Kanaã bi-pugl sɩda? Ayo, bãmb me ra pa rat ye. Bõe yĩnga?
Kanaã nebã ra pʋʋsda ziri wẽnnaam dãmba. B ra pa tõe n yɩ sɩd-sõma la pʋg-sõma ye. B leb n da pa tõe n yɩ zo-sõma ye. Rẽnd a Zakoob sã n da bãng t’a bi-puglã zo-rãmb yaa Kanaã kom-pugli, a sũurã ra na n sãamame.
Sɩd me, yell n paam a Dina. Yãmb nee Kanaã rao ning sẽn get a Dina wã bɩ? A yʋʋr la a Sikɛm. A Dina kẽnga Kanaã kom-pugli wã nengẽ daar a yembre, t’a Sikɛm modg-a n gãand-a. Woto yaa wẽng wʋsgo, bala yaa rao ne pag sẽn kẽ kãadem bal n tõe n gãand taaba. Yel-wẽnd ning a Sikɛm sẽn maanã waa ne yɛl a taab n paase.
A Dina kẽem dãmbã sẽn wʋm kibarã, b sũurã puuga hal wʋsgo. A Simeõ ne a Levi sũurã yikame tɩ b rɩk sʋʋs n kẽ tẽngã pʋgẽ tɩ ned ka bãng ye. Bãmb ne b ba-biis a taabã kʋʋ a Sikɛm la rap a taabã fãa. A Zakoob kom-dibli wã sẽn maan woto wã yika a sũur wʋsgo.
La yaa bõe n wa ne yel-kãensa fãa? Yaa a Dina sẽn yõg zood ne neb sẽn pa tũud Wẽnnaam noyã. Tõnd pa rat zo-rãmb sẽn yaa woto ye. Ka sɩda?
Sɩngre 34:1-31.
Sogsgo
- Bõe yĩng t’a Abrahaam ne a Izaak ra pa rat tɩ b kambã kẽ kãadem ne Kanaã nebã?
- A Dina sẽn yõg zood ne Kanaã kom-pugli wã ra nooma a Zakoob bɩ?
- Rao ning sẽn get a Dina wã yaa ãnda, la yel-wẽn-bʋg la a maan-yã?
- A Dina ma-biis a Levi ne a Simeõ sẽn wʋm bũmb ning sẽn paam-a wã, bõe la b maan-yã?
- A Simeõ ne a Levi sẽn maan bũmb ninga taa a Zakoob yam bɩ?
- A Zakoob zakã rãmb zu-loees fãa sɩnga wãn to?
Sogsg a taaba
- Karm-y Sɩngr 34:1-31.
Bõe yĩng t’a Dina me tar taal ne yell ning sẽn paam-a wã? (Gal. 6:7)
Rũndã-rũndã, bõe la kom-bɩɩsã tõe n maan n wilg tɩ b rɩka yam ne yell ning sẽn paam a Dina wã? (Yel. 13:20; 1 Kor. 15:33; 1 Zã 5:19)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn